
VIEŠOSIOS ĮSTAIGOS BIRŠTONO PIRMINĖS SVEIKATOS PRIEŽIŪROS CENTRO STEBĖTOJŲ TARYBOS DARBO REGLAMENTAS


I SKYRIUS
BENDROSIOS NUOSTATOS

1. Viešosios įstaigos Birštono pirminės sveikatos priežiūros centro stebėtojų tarybos darbo reglamentas (toliau – Darbo reglamentas)  nustato viešosios įstaigos Birštono pirminės sveikatos priežiūros centro (toliau – Įstaiga) stebėtojų tarybos (toliau – Stebėtojų taryba) funkcijas, teises, sudėtį ir darbo organizavimo tvarką. 
2. Stebėtojų taryba sudaroma ir jos sudėtis keičiama Birštono savivaldybės tarybos sprendimu. 
3. Stebėtojų taryba sudaroma Įstaigos veiklos viešumui užtikrinti.
4. Stebėtojų taryba yra patariamasis organas, sudaromas penkeriems metams.
5. Stebėtojų taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, sveikatos apsaugos ministro įsakymais, kitais teisės aktais ir šiuo reglamentu.
6. Stebėtojų tarybos išvados ir pasiūlymai, teikiami Įstaigai ir jos steigėjui (savininkui) –Birštono savivaldybei, – yra patariamojo pobūdžio.
7. Stebėtojų tarybos darbo reglamentą tvirtina, keičia ir panaikina pati Stebėtojų taryba.

II SKYRIUS
STEBĖTOJŲ TARYBOS FUNKCIJOS IR TEISĖS 

8. Stebėtojų taryba atlieka šias funkcijas:
8.1. analizuoja Įstaigos administracijos veiklą, analizuoja ir pataria Įstaigos vadovui dėl konkrečių Įstaigos rengiamų programų įgyvendinimo;
8.2. pataria Įstaigos vadovui dėl Įstaigos lėšų panaudojimo krypčių ir tvarkos;
8.3. analizuoja ir siūlo Įstaigos vadovui  konkrečių įgyvendinamų projektų sąmatas;
8.4. pritaria išlaidų, skirtų medikamentams ir darbo užmokesčiui normatyvams, kuriuos tvirtina Įstaigos vadovas;
8.5. derina darbuotojų darbo apmokėjimo tvarką;
8.6. atlieka kitas patariamojo pobūdžio Įstaigos savininko pavestas funkcijas.
9. Stebėtojų taryba turi teisę: 
9.1. Įstaigos vadovui, neatsižvelgus į Stebėtojų tarybos pateiktus siūlymus, Įstaigos savininkui pareikšti nepasitikėjimą Įstaigos vadovu ir siūlyti atleisti jį iš užimamų pareigų;
9.2. siūlyti Įstaigos savininkui skirti Įstaigos vadovui atlyginimo priedus bei premijas;
9.3. svarstyti ir teikti siūlymus dėl Birštono savivaldybės tarybai teikiamų svarstyti klausimų, susijusių su Įstaigos vadovo ir Įstaigos veikla;
9.4. gauti iš Įstaigos informaciją, reikalingą Darbo reglamente numatytoms funkcijoms atlikti;
9.5. teikti pagal savo kompetenciją pasiūlymus Įstaigai ir Įstaigos savininkui.
10. Stebėtojų taryba gali vykdyti kitas funkcijas ar turėti kitų teisių, jeigu jos neprieštarauja Lietuvos Respublikos įstatymams ir Įstaigos įstatams. 



[bookmark: _GoBack]III SKYRIUS
STEBĖTOJŲ TARYBOS SUDĖTIS IR DARBO ORGANIZAVIMAS

11. Stebėtojų taryba sudaroma iš penkių narių: dviejų Įstaigos steigėjo paskirtų atstovų, vieno Birštono savivaldybės tarybos paskirto Savivaldybės tarybos nario, vieno Savivaldybės tarybos paskirto visuomenės atstovo, vieno Įstaigos sveikatos priežiūros specialistų profesinės sąjungos paskirto atstovo.
12. Jei Įstaigoje nėra veikiančios profsąjungos, į Stebėtojų tarybą gali būti deleguojamas Įstaigos vadovo paskirtas atstovas.
13. Visą Stebėtojų tarybos sudėtį tvirtina Birštono savivaldybės taryba.
14. Į Stebėtojų tarybą negali įeiti asmenys, kurie dirba įstaigos administracijoje, valstybinėje ar teritorinėje ligonių kasoje, taip pat sveikatos draudimo įmonėje. 
15. Jeigu Stebėtojų tarybos narys atsistatydina, negali toliau eiti savo pareigų ar nutrūksta jo darbo santykiai atstovaujamoje struktūroje arba ši sustabdo jo atstovavimo įgaliojimus, Savivaldybės taryba į jo vietą skiria kitą asmenį. Stebėtojų tarybos narys gali atsistatydinti Stebėtojų tarybos kadencijai nepasibaigus.
16. Stebėtojų tarybai vadovauja pirmininkas, kurį iš savo narių išsirenka pati Stebėtojų taryba. 
17. Stebėtojų taryba posėdyje iš savo narių išsirenka posėdžių sekretorių. 
18. Stebėtojų tarybos pirmininkas privalo sušaukti Stebėtojų tarybos posėdžius ne rečiau kaip du kartus per metus. 
19. Stebėtojų tarybos posėdis laikomas įvykusiu ir Stebėtojų taryba gali priimti sprendimus, jeigu posėdyje dalyvauja daugiau kaip pusė visų Stebėtojų tarybos narių. Stebėtojų tarybos sprendimai priimami posėdyje dalyvaujančių narių balsų dauguma. Balsams pasidalijus po lygiai, lemia Stebėtojų tarybos pirmininko balsas.
20. Stebėtojų tarybos pirmininkas: 
20.1. organizuoja Stebėtojų tarybos darbą;
20.2. pirmininkauja Stebėtojų tarybos posėdžiuose;
20.3. pasirašo Stebėtojų tarybos protokolus ar kitus dokumentus;
20.4. atstovauja Stebėtojų tarybai.
21. Posėdis yra pagrindinė Stebėtojų tarybos darbo forma. Stebėtojų tarybos posėdžiai protokoluojami. Protokolą rašo Stebėtojų tarybos pirmininkas ir sekretorius.
22. Stebėtojų tarybos posėdžio nariai informuojami apie Stebėtojų tarybos posėdžio datą ir darbotvarkę ne vėliau kaip prieš 4 (keturias) dienas iki posėdžio datos.
23. Stebėtojų tarybos narys, negalintis dalyvauti posėdyje, privalo apie tai pranešti Stebėtojų tarybos pirmininkui. 
24. Stebėtojų tarybos narių darbas yra neapmokamas. 
25. Stebėtojų tarybos nariai atsako už savo veiklą ir konfidencialios informacijos saugojimą teisės aktų nustatyta tvarka.

IV SKYRIUS 
BAIGIAMOSIOS NUOSTATOS

26. Stebėtojų taryba, vykdydama savo funkcijas, pažeidusi Lietuvos Respublikos teisės aktus ir šį Darbo reglamentą, atsako Lietuvos Respublikos įstatymų ir kitų teisės aktų nustatyta tvarka.
27. Stebėtojų tarybos dokumentai rengiami vadovaujantis Dokumentų rengimo taisyklėmis, kurios patvirtintos Lietuvos vyriausiojo archyvaro 2011 m. liepos 4 d. įsakymu Nr. V-117, ir saugojami vadovaujantis Dokumentų saugojimo taisyklėmis, kurios patvirtintos Lietuvos vyriausiojo archyvaro 2011 m. gruodžio 28 d. įsakymu Nr. V-157. 

